काठमाडौं । जनप्रतिनिधि आएपछि काठमाडौं महानगरपालिकाको विकासले गति लिएको महानगरपालिकाका मेयर विद्यासुन्दर शाक्यले बताएका छन् । निर्वाचित जनप्रतिनिधि आएको १७ महिना अवधिमा थुप्रै विकास निर्माणका काम सम्पन्न भएको उनको भनाइ छ ।
क्षेत्राधिकार बाहिरका केही परियोजना कारण महानगरपालिका आलोचित भएको भन्दै वास्तविकता त्यस्तो नभएको उनले बताए । ‘मेलम्ची खानेपानी र सडक विस्तारको काम महानगरको क्षेत्रभित्र पर्दैनन,ती आयोजना ढिलाईका कारण आफू आलोचित बन्नु परेको छ,’ मेयर शाक्यले भने,‘रानीपोखरी र महानगरपालिका भवन निर्माणको विषय अर्को मुद्धा बनेको छ ।’ रानीपोखरीको निर्माण आफूहरू आउनु भन्दा २ वर्ष अघि नै शुरु भएको भन्दै पुननिर्माण प्राधिकरणसँग समन्वय गरेर काम थाल्न आफू लागि परेको शाक्यले बताए ।
शनिबार बिहान वडा नं ७ ले आयोजना गरेका शुभकामना आदानप्रदान,वडा स्मारिका –२०७५ विमोचन एवम् चियापान कार्यक्रममा शाक्यले भने,‘जनप्रतिनिधि कटिवद्ध भएर विकास निर्माणमा जुटेका छन् जनताको साथ चाहिएको छ ।’
कार्यक्रममा वडा नं ७ का वडाध्यक्ष शुद्धकुमार डंगोलले आफूहरू निर्वाचित भएर आएको छोटो अवधिमा थुप्रै सडक निर्माण लगायत भौतिक विकासका काम सम्पन्न गरेको बताए । विकास निर्माण सबै साझा पहल भएकाले यसमा साथ दिनपनि उनले वडाबासीमा अनुरोध गरे । चियापान समारोहमा प्रतिष्ठित व्यक्तित्व, विभिन्न संघ÷संस्थाका पदाधिकारी र वडाबासीको उल्लेख्य सहभागिता थियो ।
सो अवसरमा मेयर शाक्यले वडा नं ७ को वडा स्मारिका –२०७५ विमोचन गरेका थिए । स्मारिकामा वडा नं ७ ले १७ महिना अवधिमा गरेका विकास निर्माणका कार्यहरू समावेश गरिएको छ ।